Gailaičiai (Šilutė) - Vikipedija

# Gailaičiai (Šilutė)

### Straipsnis iš Vikipedijos, laisvosios enciklopedijos.

Gailaičiai
Artimiausias miestas |
Savivaldybė | Šilutės rajonas
Seniūnija | Švėkšnos seniūnija
Gyventojų skaičius | 0 (2001 m.)

Gailaičiai – XX a. 10-o dešimtmečio pradžioje išnykęs kaimas Šilutės rajone; buvusio Gailaičių kaimo teritorija yra 5 km į šiaurės vakarus nuo Švėkšnos, prie Šilutės ir Klaipėdos rajonų sav. ribos; iš vakarų ribojasi su Šarkiškių kaimu (Veiviržėnų seniūnija), iš rytų ir pietų - su buvusio Uoksų kaimo teritorija; iš šiaurės prieina Bilviečio miškas, pietiniame pakraštyje teka Vatinos (Ašvos kair. intakas).

Šiuo metu buvusios Gailaičių kaimo teritorijos didesnę dalį užima šienaujamos pievos, stūkso keli pavieniai ąžuolai (1-1,5 m skermens) bei medžiotojų bokštelis.

## [taisyti] Istorija

1644 m. Švėkšnos dvaro inventoriuje minimas Gailaičių bičių ūkis, 1695 m. kaime gyveno 7 šeimos. Gailaičių kaimas pažymėtas (užrašas Gailaten) 1736 m. J. F. Betgenat Prūsų Lietuva ir 1763 m. Klaipėdos apskrities Prūsijoje išleistuose žemėlapiuose. 1919-1940 ir 1946-1956 m. Gailaičiuose veikė pradinė mokykla. 1923 m. buvo 47 gyventojai, 5 ūkiai, kurie turėjo 119 ha žemės; stambiausias ūkininkas P. Gedmintas (52 ha). 1939 m. kaimas išsikėlė į vienkiemius. 1940-1941 m. Gailaičiuose, ūkininko P. Gedminto sodyboje, buvo įsikūrusi Sovietų 105-ojo Kretingos pasienio būrio Švėkšnos trečiosios pasienio komendatūros 9-oji užkarda. Antrojo pasaulinio karo pradžioje rusų pasieniečiai nukankino gimnazistą Joną Gedmintą, vokiečiai – Stanislovą Jušą, po karo už „politinę“ veiklą suimti Juozas Būdvytis (nukankintas lageryje) ir Stasys Pupšys.

Sovietmečiu Gailaičių kaimas priklausė Inkaklių apylinkei. Suvalstybintoje ūkininko Gedminto daržinėje buvo laikomi javai, šienas; laukuose - auginami javai.

1977-1981 m., „Ašvos” tarybinio ūkio vadovų spaudžiami ir melioracijos skatinami, beveik visi gyventojai iš kaimo išsikėlė (iš šešių sodybų liko viena).

1975 m. Gailaičiuose gyveno 13 gyventojų (10 pensijinio, 2 darbingo, 1 ikimokyklinio amžiaus), 1990 m. - 1 gyventojas.

## [taisyti] Žymūs žmonės

Gailaičiuose gimė:

- Juozas Gedmintas (1907-1995), visuomenės veikėjas
- Jonas Dromantas, energetikas gamybininkas
- Petras Dromantas (1947-2006), lengvosios atletikos treneris
- Vigantas Žiogas, daktaras, profesorius, statybos technologijų tyrinėtojas

## [taisyti] Šaltiniai

- Šilutės rajono savivaldybės Fridricho Bajoraičio viešoji biblioteka. Šilutės kraštas. Enciklopedinis žodynas. Prūsija. Šilutė. 2000.
- A.Rugytė. Švėkšna. Čikaga. 1974. P. 161, 178, 456-457.
- Antanas Klumbys. Gimtoji mano Švėkšna // Sudarytojas P.Čeliauskas. Švėkšna atsiminimuose, K., Aušra. 1999. P. 186.
- Lietuvos inventoriai. XVII a., 1962., Vilnius.P. 399.

Rodomas puslapis "http://lt.wikipedia.org../../../g/a/i/Gailai%C4%8Diai_%28%C5%A0ilut%C4%97%29_c525.html"

Kategorija: Šilutės rajono gyvenvietės

##### Views

- Straipsnis
- Aptarimas
- Dabartinė versija

##### Paieška